รอเก้อบ้านหลังแรกคลังยังไม่เสนอครม.
แพ็กเกจบ้านหลังแรกยังไม่เข้า ครม. เหตุลดค่าธรรมเนียมการโอนและจดจำนองยังไม่ได้ข้อสรุป
4 ต.ค. 2554

แพ็กเกจบ้านหลังแรกยังไม่เข้า ครม. เหตุลดค่าธรรมเนียมการโอนและจดจำนองยังไม่ได้ข้อสรุป
ในที่ประชุมคณะรัฐมนตรี (ครม.) วันที่ 4 ต.ค. กระทรวงการคลังจะยังไม่เสนอแพ็กเกจมาตรการบ้านหลังแรกสู่ที่ประชุม เนื่องจากยังไม่ได้ข้อสรุปว่าจะปรับลดค่าธรรมเนียมที่ผู้ซื้อต้องชำระที่กรมที่ดิน ทั้งค่าธรรมเนียมการโอนที่จัดเก็บอยู่ 2% และค่าจดจำนอง จัดเก็บอยู่ 1% ให้กับผู้ซื้อบ้านหลังแรกด้วยหรือไม่
อย่างไรก็ตาม มาตรการด้านดอกเบี้ยนั้น ขณะนี้นายธีระชัย ภูวนาถนรานุบาล รมว.คลัง และนายวิรุฬ เตชะไพบูลย์ รมช.คลัง ได้ข้อสรุปตรงกันแล้วว่าจะให้ธนาคารอาคารสงเคราะห์ (ธอส.) ปล่อยกู้ให้กับผู้ที่ยังไม่เคยมีที่อยู่อาศัยเป็นของตนเองในวงเงินรายละไม่เกิน 1 ล้านบาท โดยคิดอัตราดอกเบี้ยคงที่ 0% นาน 3 ปี 
แหล่งข่าวจากกระทรวงการคลัง เปิดเผยว่า ผู้กู้สามารถนำไปซื้อที่อยู่อาศัยได้ทั้งประเภทบ้านใหม่ บ้านมือ 2 บ้านที่ปลูกสร้างเอง และที่อยู่อาศัยที่เป็นสินทรัพย์รอการขาย หรือเอ็นพีเอ ของ ธอส. ภายใต้วงเงินรวม 2 หมื่นล้านบาท ซึ่งรัฐบาลจะชดเชยดอกเบี้ยให้ ธอส.ปีละ 800 ล้านบาท เป็นระยะเวลา 3 ปี รวม 2,400 ล้านบาท ทั้งนี้คาดว่า จะมีการนำเสนอแพ็กเกจมาตรการบ้านหลังแรกให้ที่ประชุม ครม. ได้ในสัปดาห์หน้า
นอกจากนี้ กระทรวงคมนาคมจะเสนอ ครม.ให้พิจารณาเพิ่มเงินชดเชยให้กับองค์การขนส่งมวลชนกรุงเทพ (ขสมก.) ที่เสนอขอความช่วยเหลือด้านการเงิน เนื่องจากได้ดำเนินการโครงการรถเมล์ฟรีเพื่อประชาชน ซึ่งรัฐบาลได้ต่ออายุออกไปเพื่อลดค่าครองชีพ แต่ประสบปัญหาขาดทุนจากนโยบายรัฐบาล จึงจะขอวงเงินชดเชยเพิ่ม